Els Mossos d’Esquadra han detingut un home de 23 anys, de nacionalitat índia, per la seva relació amb la mort d’un home de 29 anys i de la mateixa nacionalitat en un domicili de Barcelona, segons ha informat el cos aquest dijous.



Pels volts d’un quart de set del matí els agents han rebut un avís que informava que hi havia una persona ferida per arma blanca a l’interior d’un domicili del districte de Sants-Montjuïc de Barcelona. Ràpidament s’han desplaçat al lloc i han comprovat que hi havia el cos sense vida d’un home. El Servei d’Emergències Mèdiques ha confirmat la defunció de l’home. Segons han informat a Efe fonts policials, víctima i agressor eren companys de pis.



El presumpte autor de l’agressió havia fugit del lloc però ha estat localitzat i detingut hores després. L’Àrea d’Investigació Criminal de la Regió Policial Metropolitana Barcelona s’ha fet càrrec de la investigació per esclarir els fets.